S-6056/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 10. október 2023, á hendur L-kvk-þgf K-kvk-þgf H-kvk-þgf, kt. [...], [...], Fyrir eftirtalin þjófnaðarbrot, með því að hafa:

1. Föstudaginn 2. desember 2022, í leigubifreið á leið að [...] í Reykjavík, stolið veski í eigu [ A ] leigubílstjóra, sem innihélt kr. 3000 í reiðufé, debitkort og ökuskírteini.

2. Laugardaginn 3. desember 2022, í leigubifreið á leið að Hverfisgötu við Barónstíg í Reykjavík, stolið veski í eigu [B] leigubílstjóra, sem innihélt kr. 15.000 í reiðufé, debit- og kreditkort, N1 kort, HR kort og ökuskírteini.

3. Laugardaginn 21. desember 2022, í verslun Elko, Fiskislóð 15 í Reykjavík, stolið einum i Pad Pro 11“ 2022 Wi Fi 128 GB, að söluverðmæti kr. 169.995.

4. Mánudaginn 2. janúar 2023, í Kringlunni í Reykjavík, stolið snyrtivörum í verslun Hagkaups, að söluverðmæti kr. 165.604 og hárvöru í verslun Aveda, að söluverðmæti kr. 1.845.

5. Miðvikudaginn 4. janúar 2023, í verslun Hagkaups, Litlatúni 1- 3 í Garðabæ, stolið fatnaði, skóm og snyrtivörum, allt samtals að söluverðmæti kr. 110.818.

6. Þriðjudaginn 10. janúar 2023, í verslun Nettó í Mjódd, Reykjavík, stolið fatnaði og snyrtivörum, allt samtals að söluverðmæti kr. 17.054.

Teljast brot þessi varða við 244. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru. Verjandi ákærðu krefst vægustu refsingar sem lög leyfa og hæfilegra málsvarnarlauna sértil handa.

Ákærða er fædd í [...]. Samkvæmt framlögðu sakavottorði, dagsettu 9. október 2023, nær sakaferill ákærðu aftur til ársins 2007. Við ákvörðun refsingar í máli þessu verður litið til þess að ákærða hefur ítrekað gerst sek um auðgunarbrot, nú síðast með dómi Héraðsdóms Reykjavíkur [...] 2022, þar sem ákærðu var gert að sæta fangelsi í 14 mánuði meðal annars fyrir ítrekuð þjófnaðarbrot, en dómurinn var hegningarauki að hluta.

Ákærða er nú sakfelld fyrir sex þjófnaðarbrot og verður refsing hennar því ákveðin í samræmi við 77. gr. almennra hegningarlaga nr. 19/1940.

Undir meðferð málsins játaði ákærða brot sín skýlaust. Horfir það henni til málsbóta, sbr. 8. tölul. 1. mgr. 70. gr. almennra hegningarlaga nr. 19/1940. Þá kom fram fyrir dómi að aðstæður ákærðu séu nú breyttar. Ákærða vinni hörðum höndum að því að bæta ráð sitt og stefni að því að komast í meðferð.

Hins vegar verður jafnframt að líta til þess að ákærða hefur margítrekað gerst sek um auðgunarbrot og er nú sakfelld fyrir nokkur þjófnaðarbrot og verður því við ákvörðun refsingar litið til 255. g r. almennra hegningarlaga nr. 19/1940, sbr. 71. gr. sömu laga.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærðu hæfilega ákveðin 3 mánaðafangelsi.

Með vísan til sakaferils ákærðu þykir ekki efni til að skilorðsbinda refsinguna.

Engan sakarkostnað leiddi af málinu.

Ákærða greiði málsvarnarþóknun skipaðs verjanda síns, U-kk-ef A-kk-ef E-kk-ef lögmanns, 241.056 krónur að meðtöldum virðisaukaskatti.

Af hálfu ákæruvaldsins flutti málið K-kvk-nf E-kvk-nf aðstoðarsaksóknari.

B-kvk-nf K-kvk-nf aðstoðarmaður dómara kveður upp þennan dóm.

Dómsorð :

Ákærða, L-kvk-nf K-kvk-nf H-kvk-nf, sæti fangelsi í 3 mánuði.

Ákærða greiði málsvarnarþóknun skipaðs verjanda síns, U-kk-ef A-kk-ef E-kk-ef lögmanns, 241.056 krónur að meðtöldum virðisaukaskatti.

B-kvk-nf K-kvk-nf